ลงทะเบียนคนละครึ่ง ระยะที่ 3 ทะลุ 28 ล้านคน
ลงทะเบียนคนละครึ่ง ระยะที่ 3 ทะลุ 28 ล้านคน เหลือสิทธิโค้งท้าย 3 ล้านสิทธิ
21 มิ.ย. 2564

รายงานข่าวจากกระทรวงการคลัง เปิดเผยความคืบหน้าของการลงทะเบียนรับสิทธิโครงการคนละครึ่ง ระยะที่ 3 ของประชาชนว่า ที่เปิดให้ลงทะเบียนตั้งแต่วันที่ 14 มิ.ย. ตั้งแต่เวลา 06.00-22.00 น. จนกว่าจะเต็ม 31 ล้านสิทธิ โดยผู้ที่เคยรับสิทธิโครงการของรัฐสามารถลงทะเบียนได้ 2 ช่องทาง ได้แก่ ผ่านแอปพลิเคชัน “เป๋าตัง” หรือจะลงทะเบียนผ่าน www.คนละครึ่ง.com และสำหรับผู้ที่ยังไม่เคยเข้าร่วมโครงการของรัฐเลยสามารถลงทะเบียนผ่าน www.คนละครึ่ง.comล่าสุดเมื่อวันที่ 21 มิ.ย. 2564 เวลา 17.27 น. มีประชาชนเข้ามาของสิทธิมากว่า 28 ล้านคน ทำให้สิทธิคงเหลือให้จองได้ประมาณ 3 ล้านสิทธิ เท่านั้น


ทั้งนี้ โครงการคนละครึ่ง รับสิทธิผ่านแอปฯเป๋าตัง โดยประชาชนที่เข้าร่วมโครงการจะได้รับสิทธิภาครัฐร่วมจ่ายร้อยละ 50 สำหรับค่าอาหาร เครื่องดื่ม สินค้าทั่วไป และค่าบริการ (นวด สปา ทำผมทำเล็บ ค่าเดินทางโดยบริการขนส่งสาธารณะหรือขนส่งมวลชนสาธารณะ) ยกเว้นสลากกินแบ่ง เครื่องดื่มแอลกอฮอล์ ยาสูบ ทั้งนี้ ไม่เกิน 150 บาทต่อคนต่อวัน หรือไม่เกิน 1,500 บาทต่อคน ในแต่ละรอบ รอบแรกตั้งแต่วันที่ 1 กรกฎาคม จนถึงวันที่ 30 กันยายน 2564 และรอบที่ 2 ตั้งแต่วันที่ 1 ตุลาคม จนถึงวันที่ 31 ธันวาคม 2564 หรือไม่เกิน 3,000 บาทต่อคน ตลอดระยะเวลาโครงการ